Diari Oficial de la Generalitat Valenciana


Sumari del DOGV 6564, del 13-07-2011 (2011/7909)

ORDE 4/2011, de 23 de juny, de la Conselleria d'Educació, Formació i Ocupació, per la qual es convoquen ajudes econòmiques per a la realització de projectes d'innovació educativa sobre el desenrotllament del currículum, així com els Premis 2011 de la Comunitat Valenciana a Materials Didàctics i Innovació Educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6564

Data del DOGV
:   13-07-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/7909


Data del document
:   23-06-2011

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

ORDE 4/2011, de 23 de juny, de la Conselleria d'Educació, Formació i Ocupació, per la qual es convoquen ajudes econòmiques per a la realització de projectes d'innovació educativa sobre el desenrotllament del currículum, així com els Premis 2011 de la Comunitat Valenciana a Materials Didàctics i Innovació Educativa. [2011/7909]
La Llei Orgànica 2/2006, de 3 de maig, d'Educació, en l'article 1.n), reconeix com un dels principis bàsics del sistema educatiu el foment i la promoció de la investigació, l'experimentació i la innovació educativa.
D'acord amb l'article 90 de la mateixa llei, les comunitats autònomes podran reconéixer i premiar la labor didàctica o d'investigació del professorat i dels centres, facilitant la difusió entre els diferents centres escolars dels treballs o experiències que hagen merescut el dit reconeixement per la seua qualitat i esforç. Així mateix, en l'article 121.3 figura, en el segon paràgraf, que correspon a les administracions educatives contribuir al desenrotllament del currículum afavorint l'elaboració de models oberts de programació docent i de materials didàctics que atenguen les diferents necessitats dels alumnes i del professorat.
L'article 6 de l'esmentada llei planteja la incorporació de les competències bàsiques dins del currículum de les ensenyances que regula, i establix que els centres docents desenrotllaran i completaran, si és el cas, el currículum de les diferents etapes i cicles fent ús de la seua autonomia.
Per la seua banda, els diferents decrets pels quals s'establixen els currículums per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la Conselleria d'Educació, Formació i ocupació afavorirà l'elaboració de projectes d'innovació, i també de models de programació docent i de materials didàctics que faciliten al professorat el desenrotllament del currículum. De la mateixa manera, els reials decrets del currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.
Per tant, l'elaboració de les distintes programacions ha de tindre en compte esta nova perspectiva del currículum oficial.
A més, per a la consecució dels objectius que pretén la Llei 4/1983, de 23 de novembre, d'Ús i Ensenyament del Valencià, és necessari que l'administració educativa possibilite l'elaboració de projectes d'investigació i de materials curriculars.
La Llei Orgànica 1/2004, de 28 de desembre, de Mesures de Protecció Integral contra la Violència de Gènere, en l'article 6, establix que, a fi de garantir l'efectiva igualtat entre hòmens i dones, les administracions educatives vetlaran perquè en tots els materials educatius s'eliminen els estereotips sexistes o discriminatoris i perquè fomenten la valoració igualitària d'hòmens i dones. En el mateix sentit, es pronuncia en els seus plantejaments el Pla de Mesures del Govern Valencià per a combatre la Violència que s'exercix contra les Dones.
Així mateix, el Pla d'Igualtat d'Oportunitats entre Dones i Hòmens, aprovat per Acord del Consell, de 10 de novembre de 2006, inclou entre les seues accions, potenciar l'elaboració de materials curriculars coeducatius i incorporar la coeducació com a criteri de valoració en la concessió d'ajudes.
D'altra banda, l'Orde d'11 d'abril de 2006, de la Conselleria de Cultura, Educació i Esport, per la qual es regula l'avaluació diagnòstica en l'ensenyança bàsica de la Comunitat Valenciana, establix com a finalitat d'esta obtindre informació que permeta comprovar el grau d'adquisició de les competències bàsiques del currículum corresponent a l'Educació Primària i Educació Secundària Obligatòria. L'obtenció d'informació permet millorar la qualitat de l'ensenyança i proporcionar els indicadors per a una millora en l'elaboració de programacions i materials innovadors. Per tant, des de la Conselleria d'Educació, Formació i Ocupació tenint en compte les anàlisis realitzades després de l'avaluació diagnòstica i una vegada detectats els diferents àmbits en què és desitjable la millora, es proposa, com una de les mesures, fomentar els processos d'investigació i innovació que generen materials didàctics que potencien noves alternatives afavoridores de l'èxit escolar, en aquelles disciplines o àmbits que així ho requerisquen, amb la finalitat de ser utilitzats i que servisquen, per mitjà de la seua difusió, de suport als centres educatius i a la millora de la pràctica educativa, prestant una especial atenció a la realitat sociolingüística de la Comunitat Valenciana.
D'altra banda, els fluxos migratoris han convertit la Comunitat Valenciana en un lloc de destí o, per la seua situació, també en un punt de trànsit cap a altres comunitats autònomes i altres estats. El Pla director d'Immigració i Convivència, en el marc del conveni de col·laboració subscrit el 6 d'octubre de 2005 entre el Ministeri de Treball i Assumptes Socials i la Presidència de la Generalitat per al desenrotllament d'actuacions d'acollida i integració de persones immigrants, així com de reforç educatiu, preveu mesures perquè els centres docents puguen proporcionar al seu alumnat procedent d'altres països una escolarització adequada i una educació de qualitat que responga a les seues necessitats educatives específiques, fomente la seua acollida i la consolidació de marcs comuns de convivència, facilite la seua participació en les activitats escolars i la seua inclusió social normalitzada.
En conseqüència, la Conselleria d'Educació, Formació i ocupació, preocupada per la necessitat de millorar la qualitat de l'educació, proposa l'estimulació de la creativitat i la innovació en les aules, la investigació educativa i el desenrotllament del currículum des de la pràctica, donant suport als equips docents en l'elaboració de projectes innovadors d'intervenció educativa, així com de materials didàctics i models de programació docent. Tot això, amb la finalitat d'incentivar el professorat, reconéixer la labor i potenciar l'autonomia i l'eficàcia educativa dels centres docents, prestant una especial atenció a l'adaptació de les ensenyances a la realitat social, cultural i lingüística de la Comunitat Valenciana.
Per tot això, i d'acord amb el que disposa l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional, de data 7 de juny de 2011, i de conformitat amb esta,
ORDENE
Primer. Objecte
L'objecte d'esta orde és convocar els Premis 2011 de la Comunitat Valenciana a Materials Didàctics i Innovació Educativa i un concurs públic d'ajudes econòmiques per a la realització de projectes d'innovació educativa sobre el desenrotllament del currículum. Així mateix, aprovar les bases per les quals es regirà la convocatòria, que figuren com a annex I i II respectivament, els models de sol·licitud, que figuren com a annex III i IV, i els annexos V, VI i VII.
Segon. Finançament
Els premis tenen una dotació màxima de 110.000 euros, que seran abonats amb càrrec al capítol IV de la línia de subvenció T6968000 del programa 421.50 dels pressupostos de la Generalitat de l'any 2011.
Les quantitats concedides als projectes seleccionats tindran la finalitat d'ajudar a sufragar parcialment els gastos que genere la seua realització. El finançament d'estes quantitats assignades a centres docents públics, amb caràcter de gasto extraordinari de funcionament, s'abonarà a càrrec del capítol II, del programa 421.50 del pressupost de la Generalitat de l'any 2011, per un import global màxim de 87.500 euros. El finançament d'estes quantitats, destinades en centres docents privats concertats amb caràcter de subvenció, s'abonarà, a càrrec del capítol IV, de la línia de subvenció T6968000 del programa 421.50 del pressupost de la Generalitat de l'any 2011, per un import global màxim de 65.000 euros.
Tercer. Fase de realització dels projectes
Els projectes seleccionats es realitzaran durant el curs escolar 2011-2012, de manera que comprendran un període de deu mesos, des de setembre de 2011 fins a juny de 2012.
Quart. Supervisió dels projectes
La Inspecció d'Educació supervisarà els projectes que es desenrotllen en els centres educatius subjectes a la present orde.
DISPOSICIONS FINALS
Primera
Es delega en la Direcció General d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir els premis i les ajudes als projectes seleccionats, i se l'autoritza per a adoptar les mesures oportunes per al compliment i aplicació d'esta orde i també per a resoldre i notificar totes les incidències que es plantegen en la seua interpretació i execució.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria no necessita ser notificada a la Comissió Europea per no reunir tots els requisits de l'apartat 1 de l'article 107 del Tractat CE. Els seus destinataris no tenen la condició d'empresa a la qual reporte avantatge econòmic, ja que es tracta de persona físiques que no exercixen activitat econòmica, i no hi ha falsejament de la competència, perquè no afecta els intercanvis comercials.
Tercera
La present orde produirà efectes a partir de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda pels centres privats concertats potestativament en reposició, o es podrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació, Formació i ocupació en el termini d'un mes a comptar de l'endemà de ser publicada.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 23 de juny de 2011
El conseller d'Educació, Formació i Ocupació,
JOSÉ CISCAR BOLUFER
Annex I
Bases per a la concessió dels Premis 2011 de la Comunitat Valenciana a Materials Didàctics i Innovació Educativa
Primera. Objectius
Els objectius de la convocatòria de premis són els següents:
- Estimular l'elaboració de materials didàctics amb caràcter innovador com a ferramentes de suport a la labor docent orientada a la millora de rendiments i de les competències bàsiques per part de l'alumnat i que faciliten l'atenció a la diversitat cultural de l'alumnat, així com la integració educativa de l'alumnat immigrant.
- Promoure des d'un plantejament global del centre docent la millora dels àmbits posats de manifest després de l'anàlisi dels resultats obtinguts en les avaluacions diagnòstiques.
- Promoure l'educació intercultural des d'un plantejament global del centre docent, assumida per la comunitat educativa i dirigida a tot l'alumnat.
- Fomentar la formació del professorat a través de la investigació i la innovació educativa sobre el procés de millora de la pràctica educativa, el procés de comunicació i de diàleg entre cultures.
- Incentivar el procés d'investigació i innovació docent com a via d'actualització professional del professorat.
- Afavorir les accions innovadores en el desenrotllament del currículum, en la seua aplicació, així com en l'organització i gestió dels centres docents, fent ús de la seua autonomia pedagògica, fent especial insistència en el desenrotllament de les competències bàsiques i en accions d'innovació que afavorisquen els processos d'ensenyança i aprenentatge i la millora contínua de l'educació.
Segona. Destinataris i requisits
1. Destinataris.
Podrà participar en la convocatòria, en equip o individualment:
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana que impartisquen ensenyances no universitàries, o programes municipals d'FPA.
b) El personal laboral o els funcionaris d'administració especial que exercisquen funcions de suport escolar en centres docents dependents de la Conselleria d'Educació, Formació i Ocupació.
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria d'Educació, Formació i Ocupació.
2. Requisits.
a) Les persones que participen en la convocatòria, abans de la finalització del termini de presentació de les sol·licituds, hauran de complir els requisits que s'establixen en l'article 11, de la Llei 38/2003, de 17 de novembre, General de Subvencions (BOE núm. 276 de 18.11.2003), i en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana (DOGV núm. 1588 de 17.07.1991), a més de no trobar-se incursos en les prohibicions per a ser beneficiari que figuren en l'article 13, apartats 2 i 3 de la mateixa llei i els que figuren en els articles 18, 19, 20 i 28 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE núm. 176 de 25.07.2006). Tot açò s'haurà d'acreditar per mitjà de declaració responsable, tal com preveu l'article 13.7 de la Llei 38/2003, la dita declaració figura en les sol·licituds individuals o per a equips, annexos III i IV, respectivament.
b) D'acord amb l'article 14.1,e) de la Llei 38/2003, els beneficiaris hauran d'acreditar, amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries (Conselleria d'Economia, Hisenda i Ocupació i Agència Estatal d'Administració Tributària) i davant la Seguretat Social, esta acreditació es realitzarà segons el que establixen els articles 22 i 23 del Reial Decret 887/2006. A este efecte, i segons consta en la sol·licitud que figura en l'annex III, els sol·licitants poden autoritzar la Conselleria d'Educació, Formació i Ocupació a obtindre de manera telemàtica les dades pertinents que estiguen en poder de la Tresoreria General de la Seguretat Social, de l'Agència Estatal de l'administració tributària i de la Conselleria d'Economia, Hisenda i Ocupació.
Tercera. Condicions de participació
1. Les persones que opten a estos premis hauran de presentar els treballs, en qualsevol dels idiomes que s'impartisquen en el sistema educatiu de la Comunitat Valenciana, que tinguen caràcter innovador i aplicació pràctica, sobre alguna de les modalitats i àmbits que figuren en la base quarta, i s'han d'ajustar a les característiques assenyalades en la base quinta. Els materials han de ser originals i inèdits. Qualsevol element gràfic, sonor, audiovisual, etc., si no és original de l'autor, provindrà de bancs d'arxius de lliure ús. L'autor es responsabilitzarà que els seus continguts puguen ser reproduïts i distribuïts. No es podran presentar aquells que posseïsquen ISBN.
2. Serà condició necessària que els treballs presentats siguen coherents amb el currículum corresponent de la Comunitat Valenciana.
3. No podran presentar-se aquells treballs que:
- Concórreguen a altres convocatòries de l'any 2011 de la Direcció General d'Avaluació, Innovació i Qualitat Educativa i de la Formació Professional.
- Hagen sigut premiats en qualsevol altra convocatòria pública o privada.
- Siguen conduents a l'obtenció de qualsevol titulació universitària (grau, màster o doctorat).
- Hagen sigut becats i elaborats dins del Pla d'Estudis del Valencià Actual.
4. No es podrà presentar un mateix treball a més d'una modalitat d'esta convocatòria. Si es dóna esta circumstància, el jurat es reserva el dret a decidir en quina modalitat inscriure'l.
5. Podran presentar-se treballs elaborats com a conseqüència de la realització de projectes d'investigació i innovació educativa sobre el desenrotllament del currículum que hagen sigut seleccionats en les tres últimes convocatòries de la conselleria competent en matèria d'educació. En estos casos haurà de comunicar-se el títol del treball i la convocatòria en què va ser seleccionat.
6. Si en el transcurs del temps entre la presentació de la sol·licitud i la data de resolució de la convocatòria, algun dels treballs presentats resulta beneficiari d'algun premi, ajuda i/o beca, haurà de ser comunicat a la Conselleria d'Educació, Formació i Ocupació (Direcció General d'Avaluació, Innovació i Qualitat Educativa i de la Formació Professional), i esta procedirà a la seua retirada del procés de deliberació.
7. La presentació dels treballs suposa l'acceptació expressa de totes les seues bases.
Quarta. Modalitats i àmbits de treball
1. S'establixen sis modalitats de participació:
- Modalitat A: millora del rendiment i de les competències bàsiques de l'alumnat d'Educació Infantil i del primer cicle d'Educació Primària.
- Modalitat B: millora del rendiment i de les competències bàsiques de l'alumnat de segon i tercer cicle d'Educació Primària.
- Modalitat C: millora del rendiment i de les competències bàsiques de l'alumnat de primer i segon curs d'Educació Secundària Obligatòria.
- Modalitat D: millora del rendiment i de les competències bàsiques de l'alumnat de tercer i quart curs d'Educació Secundària Obligatòria.
- Modalitat E: millora del rendiment i de les competències bàsiques de l'alumnat immigrant.
- Modalitat F: investigació i innovació educativa.
2. Per a les modalitats A i B, els materials didàctics presentats podran versar sobre qualsevol dels àmbits següents:
- Àmbit científic.
- Àmbit lingüístic.
3. Per a les modalitats C i D, els materials didàctics presentats podran versar sobre qualsevol dels àmbits següents:
- Àmbit cientificotecnològic.
- Àmbit lingüisticohumanístic.
4. Per a la modalitat E, els materials didàctics presentats podran versar sobre qualsevol dels àmbits següents:
- Aprenentatge dels idiomes oficials de la Comunitat Valenciana. De manera preferent: l'àrea específica (Educació Primària) o els àmbits lingüisticosocial i lingüisticocientífic (Educació Secundària Obligatòria) del Programa d'Acollida al Sistema Educatiu (PASE), per a facilitar a l'alumnat nouvingut l'adquisició de competència lingüística a través dels continguts de les àrees o matèries.
- Mesures organitzatives i curriculars per a facilitar a l'alumnat immigrant la seua integració en el sistema escolar, especialment en l'ensenyança obligatòria: gestió del temps escolar, reforços, adaptacions curriculars, currículums compartits, aprenentatge cooperatiu, etc.
- Tutoria: criteris i mètodes per a la detecció de les necessitats educatives específiques de l'alumnat immigrant i per a realitzar el seguiment i l'avaluació del seu progrés educatiu i acadèmic; models d'informes individualitzats; pautes per a reunions amb les famílies; etc.
- Educació intercultural: comunicació i diàleg entre cultures; desenrotllament de competències de l'alumnat en múltiples cultures, les actituds, el llenguatge, la mediació, mesures organitzatives i administratives.
5. Per a la modalitat F, els treballs presentats hauran de presentar exemples d'investigacions, experiències o accions, de caràcter innovador, que hagen sigut portades a la pràctica en l'àmbit escolar.
6. En les modalitats A, B, C i D es tindran en especial consideració els materials didàctics destinats a millorar els rendiments en llengua estrangera, resolució de problemes i expressió escrita en valencià i castellà. En la modalitat E, allò que s'ha considerat com a preferent en l'aprenentatge dels idiomes oficials de la Comunitat Valenciana.
Quinta. Característiques dels treballs
1. Tots els treballs que opten a estos premis concretaran el curs, cicle, etapa, grau, modalitat, àrea, matèria, àmbit o mòdul, si és el cas, a què van destinats o al que es referix l'experiència o investigació. Es podran presentar com a taller didàctic, com a unitats didàctiques o com a experiències pràctiques, o investigacions, exclusivament, en el cas de la modalitat F, sempre de manera integrada en el currículum corresponent.
2. Per a les modalitats A, B, C, D i E, els materials contindran:
a) Guia per al professorat amb orientacions sobre els objectius, les competències, els continguts que s'han de treballar i la seua distribució en blocs o unitats didàctiques, referència a les activitats que s'han de desenrotllar, metodologia didàctica, avaluació, així com la bibliografia utilitzada.
b) Material per a l'alumnat.
3. Per a la modalitat F, els treballs presentats contindran objectius, competències bàsiques o continguts que s'hagen treballat o, si no n'hi ha, hipòtesi de la investigació, metodologia emprada, activitats exercides, recursos humans i materials utilitzats, resultats obtinguts, avaluació del procés i els resultats, així com fonts documentals utilitzades (bibliografia, normatives, recursos d'Internet, etc.). L'extensió recomanada màxima per al treball és de 40 pàgines, amb el format següent:
- 2 cm de marge superior i inferior, esquerre i dret de pàgina.
- Text en lletra tipus Arial o semblant, grandària 12, interlineat 1,5 i separació de paràgrafs anterior i posterior de 6 punts.
- Es numeraran les pàgines en la part inferior dreta.
- Les imatges i taules aniran en el cos del text principal degudament titulades.
- Qualsevol informació no pròpia inclosa en el treball (gràfics, imatges, textos) haurà d'indicar la font.
- La resta de qüestions relatives al format queda a criteri dels autors, utilitzant en tot cas el tipus de lletra recomanat.
- Podran incloure's pàgines addicionals, sempre que formen part d'un annex.
4. Els treballs es presentaran en format de llibre, CD, vídeo, diapositiva, material informàtic o altres formats. El format que s'utilitze haurà de facilitar la possible difusió del material.
Els treballs, quan es presenten en format digital, hauran d'atindre's a les consideracions següents:
a) El programari utilitzat serà, preferiblement, programari lliure.
b) Si es tracta d'un web, es presentarà en format comprimit. Consistirà en un únic arxiu zip que contindrà un arxiu html estructurador de tot el contingut, així com tots els arxius i carpetes necessaris per a la visualització del contingut. Es proposa com a ferramenta offline de generació dels dits continguts l'aplicació lliure eXe . Si les pàgines inclouen components multimèdia que requerisquen la instal·lació de mòduls addicionals plug-in en el navegador, la pàgina inicial haurà d'advertir-ho i contindre les instruccions de descàrrega, instal·lació i configuració necessàries.
Sexta. Tramitació de les sol·licituds
1. Sol·licituds
Els equips o les persones que desitgen prendre part en la convocatòria formularan les sol·licituds dirigides al Servici d'Estudis de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, Formació i Ocupació sítia en l'av. Campanar, 32; 46043 - València, com a òrgan competent per a l'ordenació i instrucció del procediment de concessió dels premis. Per a això s'utilitzarà el model que figura en l'annex III.
2. Documentació
La sol·licitud anirà acompanyada dels documents següents:
- Per a les modalitats A, B, C, D i E:
a) Els corresponents materials didàctics (original i dos còpies). Hauran de respectar sempre les condicions assenyalades en la base tercera i les característiques que figuren en la base quinta.
b) Memòria descriptiva del material didàctic per triplicat, amb un màxim de 10 folis, on es reflectisquen les dades següents: nom del material, justificació i objectius, bibliografia, etc. S'adjuntarà esta memòria també en suport informàtic.
- Per a la modalitat F:
c) Document de text amb el contingut del treball únicament en suport informàtic.
- Per a totes les modalitats:
d) Certificat, nomenament o nòmina de l'any 2011, que acredite que totes les persones participants complixen els requisits establits en la base segona de la convocatòria.
e) Fotocòpia compulsada del NIF de totes les persones participants.
f) Certificat de la direcció del centre, que hi acredite la posada en pràctica del treball presentat, si és el cas.
g) Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació (DOCV núm. 4959 / 04.03.2005), segons el model de l'annex V, de tots els participants.
h) Declaració responsable de no estar incurs en prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex VI, del coordinador o coordinadora de l'equip en el cas de rebre íntegrament l'import del premi, o de tots els membres de l'equip que hagen de rebre un percentatge d'este.
Tota la documentació s'haurà de presentar en documents originals o fotocòpies degudament compulsades.
3. Termini i lloc de presentació
El termini de presentació finalitzarà el 15 de setembre de 2011.
Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene estos defectes, amb l'advertència que en cas contrari es considerarà que desistix de la seua petició, prèvia resolució dictada en els termes que preveu l'article 42 de la Llei 30/1992.
Les sol·licituds es podran presentar a través de qualsevol de les formes previstes en l'article 38.4 de la Llei 30/1992. Quan es presente en una oficina de correus es farà per correu certificat i en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió.
S'enviarà un arxiu informàtic que continga l'escanejat de la sol·licitud de participació en els premis al correu electrònic ddgflmeavxatelaodl@wsruyde.xlb.pk
Sèptima. Premis
1. Per a les modalitats A, B, C i D es podrà atorgar un primer, un segon i un tercer premi per cada una de les modalitats establides en la base quarta d'esta orde, i la quantia d'estos serà la següent:
- Un primer premi de 4.500 euros.
- Un segon premi de 3.000 euros.
- Un tercer premi de 2.000 euros.
Igualment, es podrà atorgar un accèssit de 900 euros per cada una de les modalitats i àmbits establits en la base quarta d'esta orde.
A més, dos premis extraordinaris de 6.500 euros al millor treball; un per a un dels presentats en les modalitats A i B i l'altre per a un dels presentats en les modalitats C i D.
Per a les modalitats E i F es podrà atorgar:
- Un primer premi de 4.500 euros.
- Dos segons premis de 3.000 euros.
- Quatre tercers premis de 2.000 euros.
Igualment, es podrà atorgar un accèssit de 900 euros, així com un premi extraordinari de 6.500 euros al millor treball, a cada una de les modalitats.
La quantia màxima total dels premis és de 110.000 euros.
2. El jurat podrà declarar desert algun dels premis, en el cas que els treballs presentats no obtinguen la puntuació mínima de 50 punts. En este cas, la dotació corresponent a un premi es podrà destinar a nous premis amb dotació inferior.
3. Quan un treball puga optar a diverses modalitats i/o àmbits, el jurat es reserva el dret a decidir la modalitat i/o àmbit a què definitivament queda adscrit.
Octava. Procés de selecció
1. El Servici d'Estudis, com òrgan instructor, facilitarà els treballs presentats perquè siguen analitzats i avaluats per un jurat de selecció.
2. El jurat de selecció estarà constituït per:
President:
- El cap de l'Àrea d'Avaluació, Innovació i Qualitat Educativa o persona en qui delegue.
Vocals:
- Els tres inspectors d'Educació, coordinadors de l'Oficina d'Acollida a l'Alumnat Immigrant, de les corresponents direccions territorials d'Educació.
- Tres directors o directores o assessors o assessores de centres de formació i innovació i recursos educatius (CEFIRE), un per cada una de les direccions territorials d'Educació, designats pel director general de Personal.
- Un funcionari o funcionària designat per la Direcció General d'Immigració.
- Dos funcionaris o funcionàries del Servici d'Ensenyaments en Valencià, designats pel director general d'Ordenació i Centres Docents.
- El cap del Servici d'Informàtica per als centres educatius o persona en qui delegue.
- Una persona en representació de les delegacions provincials de la Direcció General de Trànsit, en el cas que algun treball presentat tracte sobre educació viària.
- Dos funcionaris o funcionàries de la Direcció General d'Avaluació, Innovació i Qualitat Educativa i de la Formació Professional, actuant un d'estos com a secretari o secretària del jurat de selecció.
3. El jurat de selecció, que actuarà d'acord amb el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar els sol·licitants i comptar amb la participació d'especialistes per a col·laborar en la valoració dels treballs presentats.
Novena. Criteris de valoració
1. El jurat de selecció valorarà els materials didàctics de les modalitats A, B, C i D tenint en compte els criteris següents:
a) Contingut rellevant respecte a l'àmbit considerat com a preferent: materials didàctics destinats a millorar els rendiments en llengua estrangera, resolució de problemes i expressió escrita en valencià i castellà (fins a 15 punts).
b) Contingut rellevant respecte a l'enfocament per competències: els materials ajudaran a construir situacions reals com a punts de partida, els exercicis seran seqüenciats i flexibles tenint en compte els diferents ritmes d'aprenentatge (fins a 15 punts).
c) Aplicació dels materials presentats (fins a 15 punts).
d) Qualitat i rigor pel seu disseny pedagògic, el seu interés científic o didàctic, originalitat, concreció dels objectius plantejats i coherència interna (fins a 10 punts).
e) Facilitat perquè el material didàctic puga ser publicat o difós com a alternativa o complement al llibre de text (fins a 15 punts).
f) Caràcter innovador pel seu contingut o metodologia (fins a 15 punts).
g) Ús didàctic de les tecnologies de la informació i de la comunicació (fins a 10 punts).
h) Rellevància i adequació del seu contingut respecte al total del currículum de referència, si és procedent (fins a 5 punts).
2. El jurat de selecció valorarà els materials didàctics presentats en la modalitat E tenint en compte els criteris següents:
a) Material rellevant respecte a allò que s'ha considerat com a preferent en l'àmbit de l'aprenentatge de les llengües oficials de la Comunitat Valenciana: l'àrea específica (Educació Primària) o els àmbits lingüisticosocial i lingüisticocientífic (Educació Secundària Obligatòria) del Programa d'Acollida al Sistema Educatiu (PASE), per a facilitar a l'alumnat nouvingut l'adquisició de competència lingüística a través dels continguts de les àrees o matèries (fins a 15 punts).
b) Qualitat i rigor pel seu disseny pedagògic, l'interés científic o didàctic, el caràcter innovador, originalitat, concreció dels objectius plantejats i coherència interna (fins a 15 punts)
c) Possibilitats d'aplicació en les activitats educatives del centre docent i, si és el cas, l'experimentació prèvia amb alumnat (fins a 15 punts)
d) Facilitat perquè el material didàctic puga ser publicat o difós com a alternativa o complement al llibre de text (fins a 15 punts)
e) Ús didàctic de les tecnologies de la informació i de la comunicació (fins a 15 punts)
f) Rellevància i adequació del seu contingut respecte al total del currículum de referència, si és procedent (fins a 5 punts)
g) Organització dels continguts, si és el cas, que permeta l'atenció a la diversitat de motivacions, interessos i capacitats de l'alumnat per oferir la gradació de l'aprenentatge en diferents nivells (fins a 10 punts)
h) Foment de valors i actituds en el conjunt de l'alumnat del centre (fins a 10 punts)
3. El jurat de selecció valorarà els treballs presentats en la modalitat F tenint en compte els criteris següents:
a) Adequació del projecte:
a1) A la realitat i necessitats del centre, fins a 5 punts.
a2) A les característiques formals recomanades en la base quarta de la present orde, fins a 5 punts.
b) Aportacions innovadores de l'experiència:
b1) Originalitat en el tema o en el seu enfocament, fins a 10 punts
b2) Introducció de metodologies innovadores, fins a 10 punts.
c) Foment de la participació de l'alumnat per a potenciar actituds i comportaments prosocials que eviten qualsevol classe de discriminació o violència, fins a 10 punts.
d) Implicació efectiva de tots els sectors de la comunitat escolar, alumnat, professorat, famílies, entitats locals, associacions, fins a 10 punts.
e) Desenrotllament de les competències bàsiques i la seua concreció en els diferents aspectes que planteja el treball, fins a 20 punts.
f) Repercussió en la millora del funcionament del centre i/o del procés d'ensenyança/aprenentatge de l'alumnat, fins a 20 punts.
g) Possibilitat de continuïtat de l'experiència en el centre -en el mateix grup o en altres del mateix centre- i/o en qualsevol altre centre o context educatiu, fins a 10 punts.
Deu. Resolució de la convocatòria
1. El jurat de selecció, una vegada realitzat el procés de selecció, a la vista de la documentació presentada i de la consideració dels criteris d'avaluació, informarà de la relació dels treballs premiats i les quanties assignades a cada un d'ells l'òrgan instructor del procediment, que elevarà la proposta definitiva per a la concessió dels premis a la directora general d'Avaluació, Innovació i Qualitat Educativa i de la Formació Professional, la qual resoldrà la convocatòria per delegació del conseller.
2. La relació dels treballs premiats, amb l'especificació dels noms dels autors i autores i les dotacions econòmiques que els corresponguen es publicarà en el Diari Oficial de la Comunitat Valenciana.
3. La proposta de resolució no crea cap dret a favor del beneficiari proposat enfront de l'administració, mentres la dita resolució no s'haja publicat en el Diari Oficial de la Comunitat Valenciana, per aplicació de l'article 59.6 b) de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener (BOE núm. 12 / 14.01.1999), el termini màxim per a resoldre i notificar la present convocatòria és de sis mesos des de la data d'efectes d'esta convocatòria. Vençut el termini sense haver-se notificat resolució expressa, els interessats i interessades podran considerar desestimades les seues sol·licituds per silenci administratiu segons establix l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administratives i Financeres, i d'Organització de la GV.
Onze. Obligacions dels beneficiaris
En el cas de les persones físiques, la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.
Per això, els beneficiaris hauran d'acreditar, amb anterioritat a dictar-se la proposta de resolució de la concessió, que es troben al corrent en el compliment de les seues obligacions tributàries i davant de la Seguretat Social.
Seran també aplicables els articles 36, 37, 40.1, 52 i següents, de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Dotze. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si es tracta d'un equip, i així s'indica expressament en la sol·licitud. En este cas, la quantia del premi es distribuirà entre els autors o autores en el percentatge indicat en la dita sol·licitud, i hauran de facilitar-se les dades bancàries de tots ells.
2. Els premis estaran subjectes a retenció fiscal d'acord amb el que establix l'article 75.2 c) del Reglament de l'Impost sobre la Renda de les Persones Físiques, aprovat per Reial Decret 439/2007, de 30 de març (BOE núm. 78 / 31.03.2007).
3. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions.
Tretze. Certificació
L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV núm. 2328 / 17.08.1994), en l'apartat quinze, considera les activitats d'innovació educativa com una modalitat de formació. En conseqüència, a cada un dels autors o autores dels treballs premiats, se li certificarà fins a 60 hores.
Catorze. Propietat intel·lectual
Els autors o autores dels treballs premiats es comprometen a cedir, gratuïtament i per escrit, a la Generalitat els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra, incloent-hi les traduccions) d'estos per al seu exercici en l'àmbit territorial de l'Estat espanyol, per una sola vegada en règim de no-exclusivitat, i pel període d'un any, en els termes establits en el Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual, i es regulen, s'aclarixen i s'harmonitzen les disposicions legals vigents sobre la matèria, així com la Llei 23/2006, de 7 de juliol, per la qual es modifica el text refós de la Llei de Propietat Intel·lectual, aprovat pel Reial Decret Legislatiu 1/1996, de 12 d'abril.
El document de cessió s'ajustarà al model que figura com a annex VII, i haurà de ser presentat en el termini de 15 dies a comptar de l'endemà de ser publicada la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de la concessió dels premis i, si és el cas, al reintegrament d'este, amb exigència de l'interés de la demora.
Així mateix, els autors es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la dita direcció general considere més adequat.
Quinze
Els treballs que no siguen premiats podran ser retirats en el termini de sis mesos a comptar de l'endemà de la publicació de l'adjudicació dels premis, en la Direcció General d'Avaluació, Innovació i Qualitat Educativa i de la Formació Professional. A partir de l'esmentada data els que no hagen sigut retirats seran destruïts.
Annex II
Bases del concurs d'ajudes econòmiques per a la realització de projectes d'investigació i innovació educativa sobre el desenrotllament del currículum durant el curs acadèmic 2011-2012
Primera. Objectius
Els objectius de la present convocatòria són els següents:
- Fomentar i promoure la investigació i la innovació educativa com a principis de qualitat del sistema educatiu.
- Incentivar el procés d'investigació i innovació docent a partir de la pràctica en el desenrotllament del currículum, com a via d'actualització professional del professorat.
- Promoure la consolidació d'equips docents innovadors.
- Afavorir l'elaboració de projectes que incloguen innovacions en el desenrotllament del currículum, en la seua aplicació, així com en l'organització i gestió dels centres docents, fent ús de la seua autonomia pedagògica.
- Estimular accions creatives que propicien l'èxit escolar i eviten l'abandó de l'alumnat, en tots els nivells educatius no universitaris.
- Propiciar l'elaboració de projectes innovadors dirigits a la millora dels resultats de les avaluacions diagnòstiques en l'àmbit de la Comunitat Valenciana, a través de les diferents competències bàsiques.
- Estimular aquells treballs que ajuden a desenrotllar en l'alumnat l'hàbit per la lectura i a millorar el seu rendiment.
Segona. Destinataris
1. Podran participar en la convocatòria centres docents sostinguts amb fons públics de la Comunitat Valenciana que impartisquen ensenyances no universitàries.
2. Requisits:
a) Els centres privats sostinguts amb fons públics que participen en la convocatòria, abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003, de 17 de novembre, General de Subvencions (BOE núm. 276 / 18.11.2003).
b) Així mateix, només estos centres hauran d'acreditar els dits requisits per mitjà de declaració de no estar incursos en prohibició per a ser beneficiaris de subvencions, tal com preveu l'article 13.7 de la dita llei. Per a això, podran utilitzar el model que figura en l'annex VI.
Tercera. Condicions de participació
1. Els centres que participen en esta convocatòria hauran de presentar un projecte d'innovació educativa per a ser desenrotllat durant el curs acadèmic 2011-2012.
2. El projecte podrà presentar-se en qualsevol de les dos llengües oficials de la Comunitat Valenciana.
Quarta. Característiques dels projectes
1. Guió
El projecte haurà d'incloure els punts següents en este orde:
a) Títol del projecte.
b) Nom del centre o centres on es desenrotllarà el projecte.
c) Nom i cognoms del coordinador o coordinadora.
d) Índex.
e) Justificació (contextualització, antecedents, etc.).
f) Objectius.
g) Metodologia.
h) Competències bàsiques i matèries o assignatures relacionades.
i) Activitats.
j) Participants.
k) Mesures d'atenció a la diversitat.
l) Recursos humans i materials i aliances amb altres institucions.
m) Temporalització.
n) Seguiment i avaluació del projecte.
o) Pressupost detallat.
2. Format
El projecte es presentarà en format digital, amb una extensió recomanada no superior a les 40 pàgines, i es podran incloure addicionalment annexos, atenent les consideracions següents:
a) Les aplicacions informàtiques utilitzades seran, preferiblement, aplicacions lliures. Si no ho són hauran d'estar degudament registrades, per la qual cosa s'utilitzarà, preferentment, com a editor de textos el d'Escola Lliurex.
b) El límit de la grandària dels arxius no excedirà 20 megues, sense comptar els annexos.
c) El document de text, preferiblement, tindrà el format següent:
- 2 cm de marge superior i inferior, esquerre i dret de pàgina.
- Text en lletra Arial o semblant, grandària 12, interlineat 1,5 i separació de paràgrafs anterior i posterior de 6 punts.
- Es numeraran les pàgines en la part inferior dreta.
- Les imatges i taules aniran en el cos del text principal degudament titulades.
- Qualsevol informació no pròpia inclosa en el projecte (gràfics, imatges, textos) haurà d'indicar la font.
- La resta de qüestions relatives al format queda en criteri dels autors, i utilitzaran en tot cas el tipus de lletra recomanat.
3. Contingut del projecte
Els projectes que es presenten a esta convocatòria plantejaran innovacions aplicables a la pràctica docent sobre el desenrotllament del currículum de qualsevol de les etapes, cicles, nivells, graus o modalitats de les ensenyances no universitàries. Per això, el contingut del projecte es referirà a qualsevol de les àrees, matèries, àmbits o mòduls del currículum o a temes com el patrimoni històric i cultural de la Comunitat Valenciana, l'atenció a la diversitat de l'alumnat, l'atenció a l'alumnat amb necessitats específiques de suport educatiu, l'educació en valors, l'organització i gestió del centre docent, la funció tutorial, l'educació ambiental, l'educació per a la salut o l'ús didàctic de les tecnologies de la informació i la comunicació.
Quinta. Tramitació de les sol·licituds
1. Sol·licituds
Els centres que desitgen participar en la convocatòria dirigiran les sol·licituds al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (av. Campanar, 32; 46376 València) com a òrgan competent per a l'ordenació i instrucció del procediment de concessió de les ajudes. Per a això s'utilitzarà el model que figura en l'annex IV.
Les dites sol·licituds, així com els annexos detallats en el punt 2 d'esta base, poden omplir-se telemàticament, utilitzant els models publicats en esta orde.
2. Documentació
Per a tots els centres sol·licitants, la sol·licitud anirà acompanyada dels documents següents:
a) Fotocòpia compulsada del DNI o NIF de tots els participants en el projecte.
b) Document de text amb el contingut del projecte que es desitja realitzar en suport digital, per triplicat.
c) Certificat, nomenament o nòmina de l'any 2011 de tots els participants en el projecte que acredite el seu destí en el centre o centres on es realitzarà el projecte.
d) Acta de constitució de l'equip de treball, segons el model de l'annex VIII.
e) Certificat de la direcció del centre on s'ha de desenrotllar el projecte, en què constarà el nom de l'òrgan del centre que ha manifestat el seu acord per a la realització d'este, segons el model de l'annex IX. Este annex s'omplirà en cada un dels centres que realitzen el projecte.
Els centres privats concertats presentaran, a més:
a) Declaració responsable de no estar incurs en prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex VI, del titular o la titular del centre del coordinador o coordinadora del projecte.
b) Imprés de manteniment de tercers, en compliment del que disposa l'Orde de 15 de febrer de 2005, de la Conselleria d'Economia, Hisenda i Ocupació, segons el model de l'annex V, del titular o la titular del centre del coordinador o coordinadora del projecte.
3. Termini i lloc de presentació.
El termini de presentació finalitzarà el 15 de setembre de 2011.
Les sol·licituds es presentaran segons el que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 / 27.11.1992). Quan es presente en una oficina de correus es farà en sobre obert, a fi que el funcionari puga posar en la sol·licitud la data i el segell de correus, abans de la seua certificació.
Si la sol·licitud no inclou totes les dades exigides o falta documentació, s'instarà l'interessat perquè en el termini de 10 dies esmene estos defectes, amb l'advertència que en cas contrari es considerarà que desistix de la seua petició, prèvia resolució dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Procés de selecció
1. El Servici d'Innovació i Qualitat Educativa, com a òrgan instructor, facilitarà els projectes presentats perquè siguen examinats i avaluats per una comissió de selecció.
2. La comissió de selecció estarà constituïda per:
a) President:
- El cap de l'Àrea d'Avaluació, Innovació i Qualitat Educativa o persona en qui delegue.
b) Vocals:
- Tres inspectors o inspectores d'Educació, o per cada una de les direccions territorials d'Educació, designat pel director territorial d'Educació corresponent.
- El cap del Servici d'Ensenyaments en Valencià, o persona en qui delegue.
- El cap del Servici d'Informàtica per als Centres Educatius, o persona en qui delegue.
- Dos directors o directores o assessors o assessores dels centres de Formació, Innovació i Recursos Educatius (CEFIRE), designats pel director general de Personal.
- Un funcionari o funcionària de la Direcció General d'Avaluació, Innovació i Qualitat Educativa i de la Formació Professional, que actuarà com a secretari o secretària de la comissió.
3. La comissió, que actuarà d'acord amb el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.
Sèptima. Criteris de selecció
1. Per a la selecció dels projectes presentats, a l'efecte de realitzar la corresponent proposta d'ajudes econòmiques, es tindran en compte els criteris següents.
a) Adequació del projecte:
a1) A la realitat i necessitats del centre, fins a 0,5 punts.
a2) A les característiques formals recomanades en la base quarta de la present orde, fins a 0,5 punts.
b) Aportacions innovadores de l'experiència:
b1) Originalitat en el tema o en el seu enfocament, fins a 1 punt.
b2) Introducció de metodologies innovadores, fins a 1 punt.
c) Foment de la participació de l'alumnat per a potenciar actituds i comportaments prosocials que eviten qualsevol classe de discriminació o violència, fins a 1 punt.
d) Implicació efectiva de tots els sectors de la comunitat escolar, alumnat, professorat, famílies, entitats locals, fins a 1 punt.
e) Desenrotllament de les competències bàsiques i la seua concreció en els diferents aspectes que planteja el treball, fins a 2 punts.
f) Repercussió en la millora del funcionament del centre i/o del procés d'ensenyança/aprenentatge de l'alumnat, fins a 2 punts.
g) Possibilitat de continuïtat de l'experiència en el centre -en el mateix grup o en altres del mateix centre- i/o en qualsevol altre centre o context educatiu, fins a 1 punt.
2. Perquè un projecte puga ser seleccionat, a l'efecte de rebre ajuda econòmica, haurà d'obtindre un mínim de cinc punts, referent als criteris de selecció establits en esta convocatòria.
Octava. Resolució de la convocatòria
1. La comissió de selecció, una vegada realitzat el procés de selecció a la vista de la documentació presentada i de la consideració dels criteris d'avaluació, ordenarà la llista dels projectes seleccionats, en funció de la puntuació obtinguda, i farà una proposta d'assignació de les ajudes econòmiques corresponents.
2. La comissió publicarà en el tauler d'anuncis de la Conselleria d'Educació, Formació i Ocupació i de les direccions territorials d'Educació, Formació i Ocupació la relació provisional de centres docents amb projectes seleccionats, en què indicarà les quantitats proposades, i la relació de centres docents amb projectes no seleccionats.
3. La quantitat concedida a un projecte seleccionat no podrà superar els 3.000 euros.
4. S'establix un termini de 10 dies hàbils, comptats a partir de l'endemà de la publicació de la relació provisional mencionada en el punt 2 d'esta mateixa base perquè:
a) El coordinador o la coordinadora remeta al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, un escrit, utilitzant el model de l'annex X, en què faran constar que accepten realitzar el projecte presentat.
b) Així mateix, el coordinador o coordinadora del projecte, en representació de tots els membres de l'equip, presentarà l'annex VII, referent a la cessió de la propietat intel·lectual, segons establix la base catorze de la convocatòria.
c) Els coordinadors o les coordinadores dels projectes no seleccionats podran presentar les al·legacions que consideren oportunes.
5. Transcorregut el termini establit en el punt anterior, comprovats els escrits d'acceptació, estudiades i, si és el cas, ateses les al·legacions presentades, la comissió de selecció informarà de la llista de projectes i les seues corresponents quanties assignades a l'òrgan instructor del procediment, que elevarà la proposta definitiva a la Direcció General d'Avaluació, Innovació i Qualitat Educativa i de la Formació Professional, la qual resoldrà la convocatòria per delegació del conseller.
6. La relació dels projectes seleccionats, amb l'especificació dels noms dels centres docents i les dotacions econòmiques corresponents, es publicarà en el Diari Oficial de la Comunitat Valenciana.
7. La proposta de resolució definitiva no crea cap dret a favor del beneficiari proposat enfront de l'administració, mentres la dita resolució no s'haja publicat en el Diari Oficial de la Comunitat Valenciana, per aplicació de l'article 59.6 b) de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
8. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. Vençut el termini sense haver-se notificat resolució expressa, els interessats i interessades podran considerar desestimades les seues sol·licituds per silenci administratiu, segons establix l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administratives i Financeres, i d'Organització de la GV.
Novena. Assessorament i seguiment
La comissió de selecció, desenrotllarà les tasques següents:
1. Establir les directrius i procediments oportuns perquè els projectes es desenrotllen d'acord amb els objectius previstos i els seus responsables tinguen l'assessorament que puguen necessitar.
2. Proposar, si és el cas, la publicació o difusió d'alguns dels projectes seleccionats o els seus resums.
3. L'assessorament i seguiment de cada projecte seleccionat el realitzarà, a instàncies de la comissió, un assessor o assessora de formació del professorat adscrit o pertanyent al CEFIRE al qual està vinculat el centre docent on s'haja de realitzar el dit projecte.
Deu. Obligacions dels beneficiaris
1. En el cas dels centres privats, la percepció de l'ajuda estarà preparada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.
2. Per això, hauran d'acreditar, amb anterioritat a dictar-se la proposta de resolució de la concessió, que es troben al corrent en el compliment de les seues obligacions tributàries i enfront de la Seguretat Social.
3. Seran també aplicables els articles 36, 37, 40.1, 52 i següents, de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament de les ajudes concedides, així com les infraccions corresponents.
Onze. Justificació de les ajudes i de desenrotllament del projecte
1. Justificació de les ajudes
Atés el caràcter de sobredotació per gastos extraordinaris de funcionament, en els documents de control de l'activitat econòmica del centre docent públic, hauran d'especificar-se els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'ajuda concedida al balanç anual que deuen efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV núm. 2526/09.06.1995).
Els centres privats concertats percebran l'ajuda atorgada, després de la justificació del compliment de la finalitat per a la qual es va concedir. La justificació de la subvenció per part del beneficiari es realitzarà per mitjà de compte justificatiu simplificat, segons disposen els articles 69 i 75 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (BOE núm. 176/25.07.2006)
Per a això, remetran al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional, fins al 20 de novembre de 2011, la següent documentació, que haurà d'incloure sota responsabilitat del declarant:
- Desglossament de cada un dels gastos incorreguts i el seu import.
- Els justificants de gasto o qualsevol altre document amb validesa jurídica que permeten acreditar el compliment de l'objecte de la subvenció. Els gastos s'acreditaran per mitjà de factures originals (o fotocòpies compulsades) que hagen sigut pagades amb anterioritat a la finalització del període de justificació (20 de novembre de 2011). La quantitat justificada serà, com a mínim, igual a l'ajuda concedida, i anirà destinada a sufragar els següents gastos generats per la realització del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats. Per a evitar errors que impedisquen el pagament complet de les dites ajudes es presentarà, junt amb les factures, una relació d'estes on es consignarà la suma total de les quantitats assenyalades.
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.
- Quan el projecte haja sigut finançat amb les ajudes i amb fons propis o altres subvencions o recursos, haurà d'acreditar-se en la justificació l'import, procedència i aplicació d'estos fons al projecte subvencionat.
- Si és el cas, carta de pagament de reintegrament en el supòsit de romanent no aplicat, així com dels interessos derivats d'este.
2. Justificació del desenrotllament del projecte
A més, tots els centres, els projectes dels quals han sigut seleccionats, hauran de remetre al òrgan instructor la documentació següent:
a) Declaració d'execució del projecte del director o directora de cada un dels centres on es realitza el projecte, segons model de l'annex XI, que inclou:
- Confirmació del desenrotllament del projecte en el centre educatiu que dirigix.
- Variació dels membres del projecte que han causat baixa i consignació de les dades dels membres de l'equip que s'han incorporat en substitució dels anteriors, si hi ha hagut algun canvi.
b) Relació definitiva de totes les persones participants, certificada per la direcció del centre o centres implicats en el projecte, especificant amb tota claredat nom, primer i segon cognom i DNI de cada participant. En tot cas, el nombre de persones no podrà ser mai superior a l'inicial consignat en la sol·licitud del projecte.
3. Els documents justificatius a què fa referència esta base, es podran presentar segons el que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Els centres beneficiaris que no presenten la documentació assenyalada fins al dia 20 de novembre de l'any 2011, perdran el dret a percebre l'ajuda concedida.
Dotze. Percepció de les ajudes
1. Les ajudes es percebran per mitjà del compliment de les obligacions que s'especifiquen en la base deu i la seua aprovació per la Direcció General d'Avaluació, Innovació i Qualitat Educativa i de la Formació Professional.
2. En cas de participar en el projecte més d'un centre docent la quantitat concedida la rebrà el centre de destí del coordinador o coordinadora.
3. Per a els centres públics, l'entrega de l'ajuda es realitzarà, per transferència bancària en el centre docent per mitjà d'ordes de pagament en ferm, a proposta de la Conselleria d'Educació, Formació i Ocupació amb càrrec al pressupost anual de l'exercici 2011.
4. Perquè es puga procedir al pagament d'estes ajudes, l'assessor o l'assessora del CEFIRE encarregat de realitzar el seguiment elevarà un informe de progrés al òrgan instructor del procediment en el qual es farà constar si el projecte s'està desenrotllant de la forma establida i tenen les suficients garanties de qualitat.
5. Per als centres privats concertats, tota alteració de les condicions que s'han tingut en compte per a la concessió de les ajudes als projectes podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions. Així mateix, els serà aplicable l'article 37 de la Llei 38/2003 en el qual s'establixen les causes de reintegrament de les ajudes.
Tretze. Certificació
L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV núm. 2328 / 17.08.1994), en l'apartat quinze, considera les activitats d'innovació educativa com una modalitat de formació. En conseqüència, els i les participants en els projectes seleccionats, al finalitzar els projectes, se'ls certificarà fins a un màxim de 60 hores a proposta de la comissió de selecció. Per a l'expedició del corresponent certificat el coordinador de cada projecte haurà de presentar, fins al 2 de juliol de 2012, l'acta final, amb la relació nominal de les persones que han participat en el projecte, i que van ser inscrits al seu dia com a membres de l'equip, i la memòria final que inclourà els punts següents: objectius aconseguits, activitats realitzades, recursos humans i materials utilitzats i avaluació final, tant del procés com dels resultats obtinguts.
Catorze. Propietat intel·lectual
Els autors o autores dels projectes seleccionats es comprometen a cedir gratuïtament i per escrit a la Generalitat els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra incloent-hi les traduccions) dels projectes per al seu exercici en l'àmbit territorial de l'Estat espanyol, per una sola vegada en règim de no-exclusivitat, i pel període d'un any, en els termes establits en el Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual, regularitzant, aclarint i harmonitzant les disposicions legals vigents sobre la matèria (BOE núm. 97/22.04.1996), així com la Llei 23/2006, de 7 de juliol, per la qual es modifica el text refós de la Llei de Propietat Intel·lectual, aprovat pel Reial Decret Legislatiu 1/1996, de 12 d'abril (BOE núm. 162/8.07.2006).
El document de cessió s'ajustarà al model que figura com a annex VII i haurà de ser presentat en el termini de 15 dies a comptar de l'endemà a la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de la concessió dels premis i, si és el cas, al reintegrament del mateix, amb exigència de l'interés de la demora.
Així mateix, els autors es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la dita direcció general considere més adequat.